B’disa’ voti kontra tnejn, il-Bord tal-Awtorità Maltija għall-Ambjent u l-Ippjnar MEPA approva l-ħruġ tal-permess biex tinbena il-powerstation il-gdida tal-gass f’Dellimara li tinkludi ‘floating storage unit’ fil-port ta’ Marsaxlokk, regasification unit u ‘jetty’ fil-baħar bejn it-tanker bħala maħżen u l-impjant fuq l-art. Il-permess ingħata wara laqgħa maratona ta’ iktar minn seba’ sigħat li matulha l-membri tal-bord ivvotaw kollha favur barra r-rappreżentant tal-oppożizzjoni u tal-għaqdiet ambjentali. Il-Konsorzju Electrogas jista’ jibda jibni l-powerstation il-ġdida li se tkun qed taħdem bil-gass li mistennija titlesta fi żmien 18 -il xahar. Il-bord tal-MEPA approva l-bini tal-impjant bil-faċilitajiet anċillari kollha li se jiswew €370 miljun. Is-Sur Callus ressaq mozzjoni biex il-bord jipposponi d-deċiżjoni għax qal li l-bord m’għandux l-istudji kollha quddiemu bħall-istudju tal-impatt marittimu. Qal ukoll li mingħajr l-istudji kollha ħadd ma jista’ jagħti garanzija fuq is-sigurtà tan-nies. Il-Membru tal-bord Alex Vella ssekonda lil MP Ryan Callus. Matul din il-laqgħa, l-espert fil-qasam, il-Prof. George Papdakis qal li mill-istħarriġ preliminari nstab li r-riskju li jkun hemm splużjoni fatali ġol impjant tal-LNG hija waħda f’mitt elf sena u iktar ir-riskju ta’ fatalità barra l-impjant huwa ta’ darba f’miljun sena. Waqt il-laqgħa ntqal li l-Gvern beħsiebu japplika l-liġi li x-xogħol fuq l-impjant jista’ jibda minnufih anke jekk ikun hemm appell. L-Avukat tal-MEPA Robert Abela nnota li ma jistax isir appell għax ma kien hemm ħadd li oġġezzjona formalment bil-miktub kontra l-proġett waqt il-proċess ta’ konsultazzjoni pubblika. Qal li appell jista’ jsir biss mir-registered objectors. Il-permess li ngħata huwa għall-bini ta’ impjant li jaħdem bil-gass li jiġġenera 215-il Megawatt. L-impjant se jkun jinkludi sitt ċmieni, tlieta ta’ 75 metru l-waħda u tlieta oħra iżghar ta’ 30 metru. Ir-rappreżentanti tal-Enemalta, il-manager tal-proġett David Galea u l-perit Peter Zammit qalu li fuel storage unit (FSU) se jkun jikkonsisti f’ħames tankijiet tal-gass fuq tanker b’tul ta’ 285 metru, wisgħa ta’ 44 metru u b’għoli ta’ 30 metru. Qabel il-vot id-direttorat tal-MEPA rrakkomanda li l-permess jingħata u l-bord qabel mal-kundizzjonijiet li jkun hemm garanzija bankarja ta’ €500,000 u ‘planning gain’ ta’ €150,000. 15,30p.m Fi stqarrija b’rabta mal-applikazzjoni li qed tiġi diskussa quddiem il-MEPA dwar l-impjant tal-ġenerazzjoni tal-elettriku li jaħdem bil-gass, l-Uffiċċju tal-Prim Ministru qal li l-Gvern ried li l-applikazzjoni tiġi proċessata u deċiża mill-MEPA skont il-provvedimenti tal-liġi u ma intervjena bl-ebda mod fil-proċess tal-applikazzjoni. Il-Gvern qal li ġaladarba l-applikazzjoni tkun determinata mill-Bord tal-MEPA skont il-liġi, l-istess provvedimenti tal-liġi jagħmluha ċara li x-xogħlijiet ma jistgħux jitwaqqfu f’każ li jkun hemm talba għal sospensjoni tax-xogħlijiet minn xi parti interessata fi stadju ta’ appell quddiem it-Tribunal dwar l-Ambjent u l-Ippjanar. Dan peress li tali żvilupp huwa ta’ importanza strateġika u allura jinkwadra fit-termini tal-Artikolu 41(3) tal-kap 504 tal-Liġijiet ta’ Malta, fejn hemm provdut li t-Tribunal m’għandux il-poter iwaqqaf xogħlijiet approvati mill-MEPA u li jkunu ta’ importanza strateġika. Il-Gvern fakkar li kien gvern Nazzjonalista li introduċa u uża ħafna drabi dan id-dispost fil-liġi u allura l-aġir tal-Oppożizzjoni huwa intiż biss biex jostakola l-proġett. Aktar qabel fi stqarrija l-Oppożizzjoni kkritikat l-ittra li bagħat il-Prim Ministru lill-MEPA u qalet li din kienet intiża biss biex tkompli tikkundizzjona lill-membri tal-Bord tal-MEPA li qegħdin jintalbu mill-Gvern Laburista jieħdu deċiżjoni dwar il-proġett tal- power station ġdida dalgħodu. Il-Partit Nazzjonalista nnota li mill-ewwel ġurnata tiegħu bħala Prim Ministru, Joseph Muscat webbes rasu u għamel minn kollox biex jinjora u jiskredita l-preokkupazzjoni ġenwina tar-residenti, is-sajjieda, kull min jaqla’ l-għajxien tiegħu miż-żona ta’ Marsaxlokk u Birżebbuġa, l-għaqdiet ambjentali u l-Oppożizzjoni. Il-PN żied jgħid li l-Prim Ministru Muscat saħansitra appunta membru fil-Bord tal-MEPA li għandu interess dirett f’dan il-proġett. “M’hemmx dubju li l-Prim Ministru kien jaf b’dan minn qabel l-aħħar elezzjoni ġenerali,” qalet l-istqarrija tal-PN waqt li sostniet li dan jikxef kemm għall-Prim Ministru l-istituzzjonijiet qegħdin hemm biex iservu l-interessi partiġġjani tiegħu u tal-PL u mhux biex iservu l-interessi tal-poplu Malti u Għawdxi. Papadakis: Ir-riskju li jkun hemm splużjoni fatali ġol impjant tal-LNG hija waħda f’mitt elf sena 13.00 Giorgios Papadakis, il-konsulent tal-OHSA li għamel l-Industrial Risk Assessment indirizza lill-bord tal-MEPA u spjega kif sar l-istharriġ sar skont id-direttiva ewropeja SEVESO  dwar ir-riskji minn operat ta’ impjanti kbar. Dr Papadakis qal  li l-istudju sħiħ dwar ir-riskju għad irid isir u se jsir fi stadju ieħor. Il-konsulent qal li l-kumpanija li se topera l-impjant mhux se titħalla topera l-impjant mingħajr il-clearance neċessarji dwar is-sigurta. Qal li dan se jsir iktar ‘il quddiem. Madankollu qal li mill-istħarriġ preliminari nstab li r-riskju li jkun hemm splużjoni fatali ġol impjant tal-LNG hija waħda f’mitt elf sena u iktar r-riskju ta’ fatalità barra l-impjant huwa ta’ darba f’miljun sena. Waqt il-preżentazzjoni tiegħu, Dr Papadakis qal li t-tanker bil-ħażna tal-gass irid jimtela bejn 8 u 12-il darba f’sena u dan permezz ta’ bastiment ieħor bil-fjuwil li jrid jidħol sa ħdejn it-tanker. 12.15 . Bħalissa qed jindirizza l-laqgħa, il-konsulent Grieg Dr George Papadakis li tqabbad mill-Awtorità għas-Saħħa u s-Sigurtà fuq il-Post tax-Xogħol biex jeżamina r-riskji involuti fil-proġett tal-power station tal-gass f’Dellimara u l-faċilitajiet tagħha inkluż il-proposta biex il-ħażna tal-gass tkun fuq tanker f’Delimara stess. Ir-rapport sar skont l-obbligi tal-OHSA biex ikun kunsidrat mill-MEPA fil-proċess tal-applikazzjoni għal permess tal-proġett. Dr Papadakis qal li kkunsidra mas-70 xennarju tal-agħar inċidenti possibbli u b’mudell matemattiku rrakkomanda ż-żoni u l-prekawzzjonijiet li jridu jittieħdu. Iż-żoni kollha indikati huma ‘l boghod mill-inħawi residenzjali. 10.45 a.m . Il-Bord ewlieni tal-Awtorità Maltija għall-Ambjent u l-Ippjanar (MEPA) qed jiltaqa’ biex jiddeċiedi dwar żewġ applikazzjonijiet marbuta mal-bini ta’ powerstation ġdida li taħdem bil-gass. L-ewwel applikazzjoni (PA 0021/14) hija għal bini ta’ powerstation f’Dellimara u tinkludi wkoll floating storage unit fil-baħar u regassification unit fuq l-art. L-applikazzjoni l-oħra (PA 0022/14) hija biex jinbnew numru ta’ faċilitajiet anċillari fis-sit f’Dellimara u ‘jetty’ bejn l-impjant u l-floating storage unit. L-applikazzjoni hija tal-kumpanija Malta Power and Gas li hija kumpanija tal-Enemalta. Il-laqgħa pubblika qed issir f’Dar il-Mediterran għall-Konferenzi, apposta biex jilqa’ n-numru kbir ta’ nies li qed jattendu biex jisimgħu jew isemmgħu l-fehma tagħhom qabel mal-bord jieħu deċiżjoni. Il-Membri tal-bord preżenti illum huma 12 minflok 15, għax Dr Timothy Gambin u l-Prof. Victor Axiak ħadu sehem fl-istudji tekniċi fl-istadju tal-istħarriġ tal-impatt ambjentali waqt is-Sur Paul Apap Bologna ddikkjara kunflitt ta’ interess għax għax għandu sehem mill-konsorzju privat li jrid jibni l-powerstation. Fis-sala ppakkjata bin-nies hemm preżenti diversi rappreżentanti ta’ entitajiet varji, fosthom numru ta’ deputati parlamentari għall-partit Nazzjonalista, rappreżentati minn diversi sindki u kunsillieri. Iċ-Chairman tal-MEPA Vincent Cassar beda biex qal li l-MEPA rċeviet ilment bil-miktub biss mingħand l-għaqda Flimkien għall-Ambjent Aħjar dwar it-tieni applikazzjoni. Il-Perit Cassar qal li huwa se jagħti permess lil kulħadd jitkellem, iżda appella li din il-laqgħa m’għandix tkun forum għal diskorsi politiċi, kumment dirett lejn il-politiċi preżenti. Is-Sur Cassar kompla jgħid li l-bord irċieva ittra mingħand il-Prim Ministru li tgħid li jekk wara d-deċiżjoni tal-bord ikun hemm appell quddiem it-tribunal, il-Gvern se juża l-liġi li tgħid li x-xogħol ta’ bini jista’ jibna minnufih u mhux jieqaf il-proġett sakemm ikun hemm deċiżjoni tat-tribunal. Ir-rappreżentant tal-Oppożizzjoni fuq il-bord tal-MEPA Ryan Callus talab li tinqara l-ittra uffiċjali li saret fil-Qorti mill-koppja Raymond u Gabrielle Bugeja. L-avukat Robert Abela għall-MEPA qal li l-ittra uffiċjali ġiet imwieġba fil-qorti dalgħodu. Il-MP Callus talab għal kopja tar-risposta. Iċ-Chairman Cassar ma laqax it-talba tas-Sur Callus u l-ittra ma nqratx pubblikament. Wara dan l-intervent bdiet il-preżentazzjoni tal-proġett propost minn David Galea, il-manager tal-Proġett f’isem l-applikant. Huwa qal li l-bord irid iħares lejn dawn l-applikazzjonijiet bħala proġett nazzjonali. Il-laqgħa tkompli…..